Video: Metropolisie van aanranding, intimidasie aangekla‘n Skermskoot uit die video. Die video volg onderaan die berig. Die polisie ondersoek ŉ saak van aanranding en intimidasie nadat twee Ekurhuleni-metropolisiebeamptes Sondag glo ŉ motoris en sy vrou in Edenvale, Johannesburg voor hul twee kinders hardhandig behandel het. Malcolm Brown, die motoris, het aan The Star gesê die voorval het naby Modderfonteinweg plaasgevind. “Ek het by ŉ rooi verkeerslig stilgehou en ŉ verkeerspolisiebeamptes verder af in die straat sien staan,” het hy gesê. Toe hy verder ry, het die beampte hom van die pad af getrek en glo op hom begin skree en gevra hoekom hy die rooi verkeerslig verontagsaam het. Brown het dit ontken en hy is glo gewaarsku dat hy ŉ boete gaan ontvang. Hy het uit sy motor geklim om sy inligting aan die beampte te verskaf. Terwyl die beampte die boete ingevul het, het Brown hom gevra hoe hy die verkeerslig van so ver af kon sien. Die beampte het glo geantwoord: “Ek is die wet”. Nog twee beamptes het daarna by hul kollega aangesluit en ook op Brown geskree. Toe Brown hulle name vra, het hulle hom glo gevloek. Brown het sy selfoon uitgehaal en wou ŉ video van die polisievoertuig se nommerplate te neem. “Net nadat ek die video begin neem het, het ŉ beampte my arms gegryp en my tot op die grond toe gestoei. Sy kollega het my ook gegryp, en die beampte in die video het my op my bors geslaan.” Brown se vrou het nader gehardloop om hom te help en een van die beamptes het haar glo weggestoot en geslaan. Hul kinders het op die motor se agtersitplek gesit en die hele voorval sien gebeur. “Ek kon hoor hoe my kinders skree,” het Brown bygevoeg. “Ek het my vrou gegryp en na die motor gehardloop. Ek het die deure gesluit en die polisie gebel.” Hy het gesê die beamptes het van die toneel af weggery. Hy het hulle probeer agtervolg, maar hulle het te vinnig gery en glo meer as 120 km/h in ŉ 60 km/h-sone gery. Ao. Jean Olckers, ŉ polisiewoordvoerder, het Maandag gesê ŉ saak van aanranding en intimidasie word deur die Edenvale-polisie ondersoek.